b'\n_START_ARTICLE_\nTermoelektrana Vrdnik\n_START_PARAGRAPH_\nTermoelektrana Vrdnik (srp. \xd0\xa2\xd0\xb5\xd1\x80\xd0\xbc\xd0\xbe\xd1\x86\xd0\xb5\xd0\xbd\xd1\x82\xd1\x80\xd0\xb0\xd0\xbb\xd0\xb0 \xd1\x80\xd1\x83\xd0\xb4\xd0\xbd\xd0\xb8\xd0\xba\xd0\xb0 \xd1\x83\xd0\xb3\xd1\x99\xd0\xb0 \xd1\x83 \xd0\x92\xd1\x80\xd0\xb4\xd0\xbd\xd0\xb8\xd0\xba\xd1\x83) je termoelektrana rudnika ugljena u Vrdniku.\n_START_SECTION_\nPovijest\n_START_PARAGRAPH_\nProradila je 1911. godine. Spomenik kulture Srbije od velikog zna\xc4\x8daja. Tijekom NATO-va bombardiranja zgrada je pretrpjela kolateralna o\xc5\xa1te\xc4\x87enja. Me\xc4\x91utim, po zavr\xc5\xa1etku bombardiranja, u razdoblju od 1999. do 2000. godine, lokalne su vlasti do temelja sru\xc5\xa1ile elektranu i razvukle metalna postrojenja i opeku koje su uporabljene za gradnju stambenih i poslovnih objekata. Pravosudni organi do danas nisu procesuirali ovu totalnu devastaciju.\n_START_SECTION_\nIzgled\n_START_PARAGRAPH_\nPrvenstvena namjena elektrane bila je osiguranje potrebne elektri\xc4\x8dne energije radi eksploatacije istoimenog rudnika. Energiju je davao ugljen iz rudnika, a struju su proizvodila dva parna stroja od po 1000 KS preko svojih dinama pojedina\xc4\x8dne snage od po 750 KW. Napon u generatoru je bio 3 x 3150 V. Elektrana je proizvodila izmjeni\xc4\x8dnu struju frekvencije od 50 Hz. Postrojenja su smje\xc5\xa1tena u prislonjene jednokatne dvorane s krovovima na dvije vode. Objekt je zidan poput mnogih onodobnih industrijskih objekata toga vremena, sa stilskim elementima klasicizma, koji su bili primijenjeni u arhitekturi javnih i sakralnih gra\xc4\x91evina. Glavna podu\xc5\xbena fasada ra\xc5\xa1\xc4\x8dlanjena je plitkim pilastrima, visokim lu\xc4\x8dnim ulazom i pristupnim stubi\xc5\xa1tem. Lijevo i desno od ulaza su prozorska okna razdvojena pilastrima. Okna su nalik na bifore, koje se lu\xc4\x8dno zavr\xc5\xa1avaju ispod krovnog vijenca.'